প্রশ্ন ১০। গ্রাম্য আৰু পৌৰ বসতিৰ ভূমি ব্যৱহাৰৰ বিষয়ে চমুকৈ লিখা। উত্তৰঃ গাঁও সৃষ্টিৰ দ্বাৰা জনবসতিৰ আৰম্ভণি হয়। পৃথিৱীৰ যিবোৰ ঠাইত কৃষিকার্য সম্পাদনৰ বাবে প্রয়োজন হোৱা সাৰুৱা মাটি, সমতল ভূমি, অপর্যাপ্ত পৰিমাণ পানী আদি থাকে সেই ঠাইবোৰত গাঁওসমূহ গঢ় লৈ উঠে। গতিকে গ্রাম্য বসতিৰ ভূমিসমূহ কৃষিকাৰ্যকে ধৰি পশুপালন, কাঠ ফলা কার্য, খনিজ সম্পদ আহৰণ আদিৰ সৈতে জড়িত। আনহাতে নগৰৰ ভূমিভাগ বিভিন্ন প্ৰকাৰৰ ব্যৱসায় প্রতিষ্ঠান, বেংক, কাৰ্যালয়, পাইকাৰী আৰু খুচুৰা বিক্ৰীকেন্দ্ৰ আদিত ব্যৱহাৰ হয়। মাটিৰ পৰিমাণ সীমিত আৰু মূল্য অত্যাধিক হোৱাৰ বাবে এই অঞ্চল সুউচ্চ অট্টালিকাৰে ভৰপূৰ হয়। নগৰৰ কেন্দ্ৰৰপৰা আঁতৰি অহাৰ লগে লগে ভূমিৰ ব্যৱহাৰৰ পৰিৱৰ্তন ঘটে আৰু পৰৱৰ্তী বৃত্তাকাৰ অঞ্চলবোৰত ক্রমে কার্যালয়, শিক্ষানুষ্ঠান, উদ্যোগ প্রতিষ্ঠান, শ্রমিক আৱাস আৰু আবাসিক এলেকা গঢ়ি উঠে। উল্লেখযোগ্য যে নগৰ এখনৰ সীমামুৰীয়া অঞ্চলত মাটিৰ মূল্য যথেষ্ট হ্রাস পোৱাৰ বাবে বহু লোকে বেছি মাটি ক্ৰয় কৰি গৃহ নিৰ্মাণ আদি কৰাত জনসংখ্যাৰ ঘনত্ব কমি যায়।